Käräjäoikeus vangitsi miehen todennäköisin syin epäiltynä tapon yrityksestä.

Mies työnsi itselleen tuntemattoman miehen junan raiteille. Sivullinen pelasti miehen viime hetkellä. Inka Soveri

Helsingin käräjäoikeus on vanginnut vuonna 1985 syntyneen miehen todennäköisin syin epäiltynä tapon yrityksestä, joka tapahtui Pasilan rautatieasemalla perjantain puolella puolenyön jälkeen.

Iltalehti kertoi lauantaina, että mies alkoi haastaa riitaa tuntemattoman samanikäisen miehen kanssa ja tönäisi tämän raiteille.

Kun mies yritti päästä ylös, riidanhaastaja tuuppasi miehen uudestaan raiteille ja yritti pitää tätä siellä, kun juna oli tulossa.

Paikalle tuli kuitenkin ulkopuolinen henkilö, joka kiskoi miehen pois raiteilta.

– Jos ulkopuolinen henkilö ei olisi puuttunut tilanteeseen, mies olisi jäänyt junan alle. Juna tuli asemalle 23 sekuntia sen jälkeen, kun sivullinen sai kiskottua asianomistajan laiturille. Epäilty oli tilanteessa vielä huutanut, että ”mä tapan ton, mä tapan ton”. rikoskomisario Outi Petersohn-Järvinen kertoi lauantaina Iltalehdelle.

Petersohn-Järvinen sanoo nyt, että tapon yrityksestä epäillyn hallusta löytyi tuolloin myös nyssykkä huumeita.

– Hän kertoo itse olevansa viihdekäyttäjä. Hän oli teon aikaan niin sanotusti psykoosissa. Fiksun oloinen kundi, joka ei ikinä selvin päin tekisi tällaista. Kun pää on sekaisin, tyhmyys tiivistyy. Onneksi ei tapahtunut mitään vakavampaa, hän arvioi.

Poliisi toivoo edelleen, että hengenpelastaja ottaisi yhteyttä poliisiin ja kertoisi, miksi hän meni väliin tilanteeseen.

– On erittäin eriskummallista, että Helsingissä joku puuttuu tällaisiin asioihin. Normaalisti vain otetaan kännykkä esiin ja ruvetaan kuvaamaan, näin rumasti sanottuna. Se oli sivulliselta hieno ele, hän pelasti toisen hengen.

Poliisi pyytää, että miestä auttanut sivullinen ottaa yhteyttä numeroon 0295 417 931 tai sähköpostitse osoitteeseen analyysi.helsinki@poliisi.fi.

Poliisilla on kuitenkin hallussaan hyvää videomateriaalia tapahtumista.

– Meillä on kolme videopätkää Pasilan asemalta laiturilta kaksi. Video kertoo enemmän kuin tuhat sanaa.

Petersohn-Järvinen sanoo, että junankuljettaja oli havainnut tappelun ja ehti vetää jarrut päälle.

– Se oli onni onnettomuudessa.

Tapon yrityksestä epäillyllä miehellä on aiempaa rikostaustaa.

Osa tutkinnoista on vielä kesken.

– Poliisilla on kuluvalta vuodelta keskeneräisiä asioita hänen kanssaan.